Gastro-øsofageal refluks (GØR) sykdom betyr at mer mageinnhold enn normalt renner tilbake i spiserøret (refluks). Mageinnhold er surt fordi det inneholder saltsyre. Mageinnhold kan komme helt opp i munnen (sure oppstøt, oppkast) eller irritere slimhinnen i spiserøret (halsbrann, smerter bak brystbenet). Hos noen kan mageinnholdet irritere svelget (hoste) eller renne over i luftveiene fra svelget (hoste, luftveisinfeksjoner, pusteproblemer).
Diagnosen mistenkes ved typiske symptomer og bekreftes ved å gjøre en pH-registrering. Ved denne undersøkelsen føres et tynt rør føres fra nesen til spiserøret og registrere pH (hvor mye surt mageinnhold som renner tilbake til spiserøret) i løpet av et døgn.
Videre undersøkes barnet med røntgen av spiserør og magesekk. For noen pasienter er det også aktuelt å gjøre gastroskopi. Gastroskopi av barn gjøres i narkose. Legen fører en bøyelig slange med et kamera i enden ned i spiserør og magesekk slik at eventuelle syreforandringer i slimhinnen kan undersøkes. Hos noen vil man også undersøke om magesekken tømmer seg unormalt sakte (ventrikkelscintigrafi).
Hos de fleste barn med GØR sykdom vil symptomene forsvinne i løpet av de første leveårene. Hos noen kan det være aktuelt med medisiner i flere år. Det er bare noen få av barna som behandles for GØR sykdom som vil trenge kirurgi.